ผู้สมัครสอบตัวแทนประกันกพ.เพิ่ม2.47%
สมาคมประกันชีวิตไทยเผยเดือนก.พ.มีผู้สมัครสอบตัวแทนเพิ่มขึ้น 2.47%
9 มี.ค. 2554

สมาคมประกันชีวิตไทยเผยเดือนก.พ.มีผู้สมัครสอบตัวแทนเพิ่มขึ้น 2.47% 
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า การสอบความรู้เพื่อขอรับใบอนุญาตเป็นตัวแทนประกันชีวิตที่สอบผ่านสมาคมประกันชีวิตไทย สำหรับ เดือนกุมภาพันธ์ ของปี 2554 มีผู้สมัครสอบทั่วประเทศรวมทั้งสิ้น 11,920 คน เพิ่มขึ้นจากปีก่อนในระยะเดียวกัน ซึ่งมีผู้สมัครสอบ 11,632 คน จำนวน 288 คน หรือ 2.47% ในจำนวนของผู้สมัครสอบดังกล่าวมีผู้เข้าสอบ 8,444 คน และสอบผ่าน 5,167 คน หรือ 61.19% ของผู้เข้าสอบ โดยแยกเป็นการสมัครสอบด้วยระบบคอมพิวเตอร์ 6,033 คน เข้าสอบ 4,801 คน สอบผ่าน 3,111 คน หรือ 64.79% ของผู้เข้าสอบ และสมัครสอบด้วยระบบกระดาษ 5,887 คน เข้าสอบ 3,643 คน สอบผ่าน 2,056 คน หรือ 56.43% ของผู้เข้าสอบ  สำหรับจังหวัดที่มีผู้สมัครสอบสูงสุด 5 อันดับแรกของประเทศ คืออันดับที่ 1 กรุงเทพมหานคร มีผู้สมัครสอบ 5,262 คน อันดับที่ 2 จังหวัดเชียงใหม่ มีผู้สมัครสอบ 781 คน อันดับที่ 3 จังหวัดขอนแก่น มีผู้สมัครสอบ 587 คน อันดับที่ 4 จังหวัดชลบุรี มีผู้สมัครสอบ 460 คน อันดับที่ 5 จังหวัดสงขลา มีผู้สมัครสอบ 442 คน  สรุปแล้ว ตั้งแต่ 1 มกราคม ถึง 28 กุมภาพันธ์ 2554 มีผู้สมัครสอบที่สมาคมรวมทั้งสิ้น 20,189 คน ลดลงจากระยะเดียวกันของปีก่อน ซึ่งมีผู้สมัครสอบ 20,561 คน จำนวน 372 คน หรือ 1.80% ในจำนวนนี้ มีผู้เข้าสอบ 14,424 คน และสอบผ่าน 8,857 คน หรือ 61.40% ของผู้เข้าสอบ  ในปี 2554 นี้ มีแนวโน้มที่ดี จะทำให้มีการสอบตัวแทนประกันชีวิตมีอัตราเพิ่มขึ้น ซึ่งคาดว่าคงไม่ต่ำกว่าร้อยละ 5 เนื่องจากบริษัทประกันชีวิตทุกบริษัทมีแผนการขยายงานและต่างก็พัฒนาช่องทางการจำหน่ายควบคู่กันไปทั้งขายผ่านช่องทางธนาคารและตัวแทนประกันชีวิต บางบริษัทได้วางแผนจะเพิ่มจำนวนตัวแทนโดยได้ขออนุญาตให้สมาคมจัดสอบตัวแทนประกันชีวิตเฉพาะบริษัทตนเพิ่ม ในต่างจังหวัดอีกหลายจังหวัด